EAS kutsub ettevõtjaid taas „Liftiga tulevikku“
20. mai 2011
EAS kutsub ettevõtete juhte, arendus- ja keskastmejuhte osalema ettevõtjate päeval „Liftiga tulevikku", mis toimub 31. mail Tallinnas. Päeva keskmes on innovatsioon ja arendustöö; esitletakse põnevaid projekte, mis teadlaste ja ettevõtjate koostöös on viimastel aastatel välja töötatud ning mis lähiajal turule on jõudmas. Ettevõtjate päeva rahastatakse Euroopa Sotsiaalfondi vahenditest.
Ettevõtjate päev otsib vastuseid küsimustele, kuidas liikuda kõrgema lisandväärtusega toodete poole; kuidas leida konkurentsieeliseid olukorras, kus turg on väga tihe; kust saada tuge arendustööks; millised on võimalused ülikoolide ja ettevõtete koostööks. Oma julgustavaid kogemusi teadusliku tootearenduse vallas jagavad tunnustatud Eesti ettevõtjad.
„Kui EAS aasta tagasi esimese „Liftiga tulevikku" korraldas, saime aru, et ettevõtjad vajavad julgustust ja tuge ning ülikoolid tegelikult ootavad selliseid koostööettepanekuid," selgitas formaati EASi innovatsioonidivisjoni direktor Ilmar Pralla. „Kui möödunud aastal keskendusime koostööle tööstussektoris, siis seekord vaatame pilti laiemalt. Ootame innovatsiooni igas sektoris - see on majanduse tulevikumudel, milles Eesti ennast näeb," lisas Pralla.
Ettekannetega esinevad haridus- ja teadusminister Jaak Aaviksoo, IT Kolledži rektori kt Linnar Viik, Innovaatiliste Masinaehituslike Tootmissüsteemide Tehnoloogia Arenduskeskus (IMECC) juht Jüri Riives, AS Favor juhatuse esimees Mart Proos, AS Bestnet juhatuse esimees Tõnu Lelumees, AS ABB Group Baltimaade arendusjuht Rainer Sternfeld, AS Baltika Group juhatuse esimees Meelis Milder, AS Leibur juhatuse esimees Asso Lankots ja AS Luksusjaht tegevjuht Andres Toom.
Ettekannete vaheaegadel saab jälgida erinevate uurimisgruppide arendustöö ja koostööprojektide tulemuste tutvustusi ülikoolide esindajatelt. Esindatud on Tartu Ülikool, Tallinna Tehnikaülikool, Eesti Maaülikool, Tallinna Ülikool ja Eesti Kunstiakadeemia. Välja pannakse näiteks koristusrobot, RFID tehnoloogial põhinev puutepinnaga lastelaud, uue põlvkonna jalgratas ja palju muud põnevat.
Lisaks pakub EAS oma toetusvõimaluste kohta personaalset konsultatsiooni.
Ettevõtete esindajatele on osalemine tasuta, teistele kehtib pääse 32 eurot.
„Liftiga tulevikku" toimub 31. mail Salme Kultuurikeskuses, uksed avatakse kell 8.30. Osalemiseks on vajalik registreerumine EASi kodulehel või aadressil
email@example.com
E-mail on kaitstud spämmirobotite eest, Javascript peab olema sisse lülitatud
. Kodulehelt leiab ka ürituse programmi.